የአይ ኤስን ድርጊት ለማውገዝ የተጠራውን ህዝባዊ ሰልፍ በማወክ ወንጀል የተከሰሱ 5 ግለሰቦች በገንዘብና እስራት ተቀጡ
ፖሊስንና መሰል የመንግስት ተቋማትን በመሳደብ ስም ያጠፉና ሁከት ፈጥረዋል የተባሉ አምስት ግለሰቦች በገንዘብና በጽኑ እስራት ተቀጡ።ተከሳሾቹ በቅርቡ በሊቢያ የአይ ኤስ ሽብርተኞች በኢትዮጵያውያን ዜጎች ላይ የፈጸሙትን ግድያ ለማውገዝ በተጠራው ሰልፍ ላይ በዋነኛነት ሁከት የፈጠሩ 1ኛ አስማማው ወልዴ፣ 2ኛ የማነህ በርቅነህ፣ 3ኛ ስንታየሁ ታሪኩ፣ 4ኛ ያሲን ቃሲም እና 5ኛ ይግረማቸው አበበ ጥፋተኛ መቀጣታቸውን የፌዴራል የመጀመርያ ደረጃ ፍርድ ቤት ልደታ ምድብ 11ኛ የወንጀል ችሎት አስታውቋል ።የአቃቤ ህግ የክስ መዘገብ እንደሚያሰረዳው 3ኛ፣ 4ኛ እና 5ኛ ተከሳሾች ከሌሎች ያልተያዙ ግብረ አበሮቻቸው ጋር በቡድን በመሆን ሚያዝያ 14 ቀን 2007 ዓመተ ምህረት ወንጀሉን ፈፅመዋል ይላል ።በዚሁ እለት ከጠዋቱ ሶስት ሰዓት ጀምሮ በቂርቆስ ክፍለ ከተማ መስቀል አደባባይ ህዝብ በተሰበሰበበት ቦታ የኢፌዴሪ ጠቅላይ ሚኒስትር ንግግር በሚያደርጉበት ወቅት ተከሳሾች ድምጻቸውን ከፍ በማድረግ የስድብ ቃላትን በመሰንዘር ሰልፉን ማወካቸውም አመልክቷል ።ተከሳሾቹ ከዚህም ባለፈ ለአመጽ የሚቀሰቅሱ ቃላቶችን እና ንግግሮችን በመጠቀም ሁከት እንደፈጥሩም ክሱ በማስረዳት በዋና ወንጀል አድራጊነት ተካፋይ በመሆን በፈጸሙት ስብሰባን በማወክ ወንጀል መከሰሳቸውን ገልጿል ።በተለይም 1ኛ እና 2ኛ ተከሳሾች ሚያዚያ 13/ 2007 ዓመተ ምህረት መነሻቸውን ቂርቆስ ክፍለ ከተማ ወረዳ 6 ልዩ ስሙ ገነት ሆቴል አካባቢ በማድረግ በመሰቀል አደባባይ አቋርጠው እስከ ቤተ መንግስት ድረስ ድምጻቸውን ከፍ በማድረግ የመንግስትን ስም የሚያጠፋ ቃላቶችን በመጠቀም መሳደባቸውን ክሱ ያስረዳል ።አቃቤ ህግም ተከሳሾቹን በፈጸሙት የሀገሪቱን መንግስት በመድፈር ወንጀል ነው የከሰሳቸው ጉዳዩን የተመለከተው የፌደራል የመጀመሪያ ደረጃ ፍርድ ቤት 11ኛ ወንጀል ችሎት ክሱ ለተከሳሾቹ ከደረሰ በኋላ ክርክሩን ሲያካሂድ ቆይቷል ተብሏል ።ተከሳሾቹም አቃቤ ሀግ ያቀረበባቸውን የሰው እና የሰነድ ማስረጃ ማስተባበል ባለመቻላቸው ፍርድ ቤቱ ጥፋተኛ ብሏቸዋል።በዚሁም መሰረት 3ኛ ተከሳሽ ስንታየሁ ታሪኩ፣ 4ኛ ተከሳሽ ያሲን ቃሲም እና 5ኛ ተከሳሽ ይግረማቸው አበበን ከመሳደብ ባለፈ ሁከትን ለመቀስቀስ በመሞከራቸው እያንዳንዳቸውን በ4 ዓመት ጽኑ አስራት ቀጥቷቸዋል።እንደዚሁም መንግስትን በመሳደብ ወንጀል የተከሰሱት 1ኛ ተከሳሽ አስማማው ወልዴ እና 2ኛ ተከሳሽ የማነህ በርቅነህን ፍርድ ቤቱ እያንዳንዳቸውን 500 ብር እንዲከፍሉ መወሰኑን ኤፍ ቢ ሲ ዘግቧል ።